ສາກົນ ຈະຊ່ວຍເຫຼືອ ໂຊມາເລຍ 300 ລ້ານໂດລາ (ສະໄລດ໌)
ອົງການຈັດຕັ້ງສາກົນແລະປະເທດຕ່າງໆ ໃຫ້ຄໍາໝັ້ນສັນຍາວ່າ ຈະໃຫ້ການຊ່ວຍເຫລືອ ແກ່ໂຊມາເລຍ ໃນມູນຄ່າ 300 ລ້ານໂດລາ ເພື່ອບູລະນະສ້າງສາ ປະເທດຊາດຄືນໃໝ່.
ອັງກິດ, ສະຫະລັດ, ບັນດາອົງການຈັດຕັ້ງສາກົນແລະປະເທດ ອື່ນໆ ທີ່ໃຫ້ເງິນບໍລິຈາກໄດ້ໃຫ້ຄໍາໝັ້ນສັນຍາວ່າ ຈະໃຫ້ການ ຊ່ວຍເຫລືອແກ່ໂຊມາເລຍ ໃນມູນຄ່າ 300 ລ້ານໂດລາ ໃນຂະ ນະທີ່ປະເທດດັ່ງກ່າວ ບູລະນະສ້າງສາ ປະເທດຊາດຄືນໃໝ່ ລຸນຫລັງທີ່ໄດ້ເກີດຄວາມວຸ້ນວາຍແລະສົງຄາມມາເປັນ ເວລາ ສອງທົດສະວັດ ນາຍົກລັດຖະມົນຕີອັງກິດ ທ່ານ David Cameron ເວົ້າວ່າ ປະເທດຂອງ ທ່ານສັນຍາວ່າ ຈະໃຫ້ເງິນຊ່ວຍເຫລືອ 15 ລ້ານ 5 ແສນໂດລາເພື່ອພັດທະນາກອງທັບຂອງໂຊມາເລຍ ແລະ ອີກ 22 ລ້ານ 5 ແສນ ເພື່ອເສີມສ້າງກຳລັງຕໍາຫລວດໃຫ້ເຂັ້ມ ແຂງ ແລະຝຶກອົບຮົມຜູ້ພິພາກສາ ແລະທະນາຍຄວາມ ທ່ານກ່າວວ່າ ການໃຫ້ຄວາມຊ່ວຍເຫລືອແກ່ໂຊມາເລຍ ເປັນທັງເລື້ອງທີ່ຮີບດ່ວນແລະ ຈໍາເປັນ ໂດຍເຕືອນວ່າ ຖ້າບໍ່ເຮັດແນວນັ້ນກໍມີແຕ່ຈະພາໃຫ້ມີການກໍ່ການຮ້າຍເພີ້ມຂຶ້ນ ໃນໂຊມາເລຍ ທ່ານ Hassan Sheikh ປະທານາທິບໍດີໂຊມາເລຍກ່າວຕໍ່ກອງປະຊຸມ ທີ່ມີຫລາຍກວ່າ 50 ປະເທດແລະອົງການຈັດຕັ້ງສາກົນເຂົ້າຮ່ວມຢູ່ນະຄອນລອນ ດອນໃນວັນອັງຄານວານ ນີ້ວ່າ ປະເທດຂອງທ່ານປະເຊີນກັບບັນຫາຫຍຸ້ງຍາກ ແຕ່ວ່າ ໂຊມາເລຍສາມາດທີ່ຈະຮຸ່ງ ເຮືອງຂຶ້ນໄດ້ ລຸນຫລັງທີ່ມີການລົງທຶນແລະ ໃຫ້ການສະໜັບສະໜຸນຂອງສາກົນ ໄປຊົ່ວໃນໄລຍະນຶ່ງ ທ່ານໄດ້ບົ່ງບອກວ່າ ກຸ່ມຫົວຮຸນແຮງ al-Shabab ແມ່ນເປັນນຶ່ງໃນໄພຂົ່ມຂູ່ຕ່າງໆ ທີ່ປະ ເທດຂອງທ່ານຍັງປະເຊີນຢູ່ ກຸ່ມ al-Shabab ອ້າງເອົາຄວາມຮັບຜິດຊອບໃນການ ໂຈມຕີດ້ວຍລະເບີດສະ ລະຊີບທີ່ສັງຫານ 8 ຄົນໃນນະຄອນຫລວງ Mogadishu ໃນວັນອາທິດຜ່ານ ມານີ້ ທ່ານ Abdullahi Mohamed Ali ເອກອັກຄະລັດຖະທູດໂຊມາເລຍປະຈຳອັງກິດ ກ່າວ ຕໍ່ວີໂອເອພະແນກໂຊມາເລຍວ່າ ການຮັກສາຄວາມສະຫງົບແມ່ນເປັນບູລິມະສິດອັນ ດັບນຶ່ງຂອງລັດຖະບານ ແຕ່ກໍເວົ້າວ່າການໂຈມຕີຂອງພວກ ຫົວຮຸນແຮງ ມີທ່າທາງວ່າ ຍັງຈະມີຕໍ່ໄປ ກຳລັງຮັກສາສັນຕິພາບຂອງສະຫະພາບອາຟຣິກາ ແລະກອງທັບຂອງປະເທດຕ່າງໆ ຢູ່ໃນຂົງເຂດ ໄດ້ຊ່ວຍຂັບໄລ່ກຸ່ມຫົວຮຸນແຮງ al-Shabab ໃຫ້ລ້າຖອຍອອກໄປຈາກ ຫົວເມືອງໃຫຍ່ໆ ແຕ່ວ່າພວກຫົວຮຸນແຮງ ຍັງສືບຕໍ່ຄວບຄຸມເຂດ ພາກໃຕ້ຂອງປະເທດ ແລະຍັງທຳການໂຈມຕີຢູ່ໃນນະຄອນຫລວງເປັນບາງຄັ້ງ ບາງຄາວຢູ່ ອັງກິດໄດ້ເປີດສະຖານທູດໃໝ່ຢູ່ໃນໂຊມາເລຍ ໃນເດືອນແລ້ວນີ້ ເທີກີ, ລີເບຍ, ເຢເມນ ແລະອີຣ່ານ ຕ່າງກໍມີສະຖານທູດຂອງຕົນຢູ່ທີ່ນັ້ນເຊັ່ນກັນ